Cressida Dick, sem gegnt hefur starfi lögreglustjóra í Lundúnum í tæp fimm ár, sagði af sér í gær. Vantraustsyfirlýsing frá borgarstjóranum var kornið sem fyllti mælinn en hann sagðist ekki treysta leiðtogahæfni hennar eftir ýmis umdeild mál sem hafa komið upp.
Cressida Dick var skipuð í lögreglustjóraembættið árið tvö þúsund og sautján og var fyrst kvenna til að gegna því. Undanfarnar vikur og mánuði hafa hins vegar komið upp mál sem hafa veikt stöðu hennar.
Söruh Everard var rænt og nauðgað áður en hún var myrt af starfandi lögreglumanni í mars í fyrra. Lögreglan var gagnrýnd fyrir að taka ekki á málinu fyrir morðið, þar sem morðinginn hafði sýnt óeðlilega hegðun skömmu fyrir atvikið.
Í byrjun þessa mánaðar birtist skýrsla frá eftirlitsskrifstofu lögreglunnar um eitraðan starfsanda innan lögreglunnar sem einkenndist af kynþáttafordómum, kvenfyrirlitningu, eineltistilburðum og kynferðislegri áreitni. Dick hefur verið gagnrýnd fyrir að taka ekki á þessu.
Þá eru þrjár vikur síðan lögreglan tilkynnti að hafin yrði rannsókn á meintum sóttvarnarbrotum Boris Johnson forsætisráðherra. Það varð til þess að rannsóknarskýrsla sem forsætisráðuneytið bað um gat ekki birt allar niðurstöður sínar, því þær gætu haft áhrif á lögreglurannsóknina.
Cressida Dick hafði sagt fyrri part dags í útvarpsviðtali að hún ætlaði að sitja sem fastast og uppræta fordóma og eineltismenningu innan lögreglunnar. Borgaryfirvöld létu hana hins vegar vita að áætlun hennar í þeim efnum væri ekki fullnægjandi.
Dick sagði í yfirlýsingu að það væri ljóst að borgarstjórinn hefði ekki nægilegt traust á leiðtogahæfni hennar, til þess að hún gæti haldið áfram sem lögreglustjóri. Því myndi hún segja af sér. Hún gegnir hins vegar starfinu áfram tímabundið þangað til nýr lögreglustjóri hefur verið ráðinn.
Borgarstjórinn, Sadiq Khan, samþykkti uppsögnina og sagði að eina leiðin til að koma á breytingum væri að skipta um leiðtoga.
